|  |
| --- |
| **Op. 9:1-21**  **“God laat die duiwels los op die goddeloses.”**  *Andries Burger, Pinetown Gemeente, 20 Augustus 2023* |

*Sing:**Lied 151:1,2; Ps. 18:1,13(T); “My God is so groot...”; Lied 500:1,2,3; “Vrede”*

Die grootste deel van die hele Openbaring boek gaan oor Jesus Christus, ons Here en Verlosser, wat God se verseëlde plan oopmaak en in werking stel.

Dit is God se plan om met die owerste van die wêreld en die goddelose mense af te reken, en om die vervalle skepping tot niet te maak en die nuwe hemel en nuwe aarde te skep waar Hy sy hemelse koninkryk in heerlikheid sal vestig.

Elke seël wat Christus oopmaak is ŉ nuwe aanslag in God se plan wat afskop.

Ons het reeds stilgestaan by die eerste 6 en fokus vir ŉ paar weke op die sewende daarvan.

Alhoewel hierdie een se gebeure ook in dieselfde tyd begin afspeel as die eerste ses, word dit duidelik baie erger

soos ons in tyd nader kom aan God se finale oordele van verdelging en vernietiging van alles en almal

wat nie deur geloof deel het aan die versoening wat Christus met God bewerk het nie.

Die gebeure van hierdie sewende seël word in baie meer detail openbaar as die voriges.

Mens kan sê dat God in-zoom om hierdie om dit as’t ware in stadige aksie bekend te stel.

Hy openbaar sy sewende aanslag nie eensklaps bekend nie, maar in sewe dele, wat Johannes sien as sewe engele wat sewe trompette blaas.

Trompette wat reeds die begin van God se oordele is maar terselfdertyd aankondig dit nog net die begin is en dat nog baie erger gaan word,

Trompette wat oproep tot bekering maar ook waarsku dat die genade tyd vir bekering bykans verby is.

Verlede week het ons op die eerste vier trompette gefokus waarmee God die hele fisiese wêreld tref met geweldige vernietiging – die vasteland, die see, die vars waterbronne en ook die uitspansel van son, maan en sterre.

Telkens sterf daar ŉ derde van die mense, maar die res kom nie tot inkeer nie...

Ken ons dit nie deur die geskiedenis nie, selfs in ons eie land en ons omgewing.

Die natuurrampe wat al meer word en al erger sal word...

en die mense wat blind is vir God se oproep daarin en

nié tot Hom terugkeer nie maar inteendeel al meer teen Hom rebelleer in ontkenning en verwerping in eiewaan en hoogmoed.

Vandag fokus ons op die 5de en die 6de trompette van die sewende seël wat Christus oopmaak.

Die laaste drie trompet-oordeel-aankondigings is baie erger as die eerste 4.

Ons hoor dit in die uitroep van die arend wat Johannes sien na die 4de trompet.

Op. 8:13 13*Toe het ek 'n arend hoog in die lug sien vlieg, en ek het hom met 'n harde stem hoor skreeu: “Wee, wee, wee die bewoners van die aarde wanneer die ander drie engele op hulle trompette gaan blaas.”*

**Lees << Op. 9:1-21 >>**

Christus maak die sewende en laaste seël oop van God se plan om die goddelose en verganklike te vernietig en sy hemelse koninkryk met heerlikheid op die nuwe aarde en onder die nuwe hemel te vestig.

Die eerste 4 dele van hierdie seël was verskrikkend, maar die laaste drie is ordegroottes erger.

Nou maak haat en wraak duidelik deel daarvan sodat die lyding wat dit bring dieper en afgryslike dimensies het.

Wat gebeur hier en wat beteken dit alles?

Toe die 5de engel die 5de trompet blaas sien Johannes ŉ ster wat uit die hemel val en ŉ skag na die onderaardse dieptes opsluit waaruit daar toe ŉ baie groot swerm grusame sprinkane uitkom om die mense ŉ helse lewe te laat ly.

Uit die beskrywing van wat die ster doen en hoe die sprinkane lyk en wat hulle doen is dit duidelik

dat die nie letterlik ŉ ster soos ons son is wat geval het nie, en dit is ook nie regtig insek-sprinkaan-goggas nie.

Ons lees in Lukas dat Jesus se dissipel in verwondering was oor die bose geeste wat hulle onderwerp het by die aanhoor van Jesus se naam, toe vertel Hy ook van iemand wat uit die hemel geval het.

Luk. 10:18, *18Toe sê Hy vir hulle: “Ek het die Satan soos ŉ weerligstraal uit die hemel sien val.”*

En dit is aan Hom, die Satan of die duiwel vir wie God die sleutel gee om die skag na die onderaardse diepte oop te maak.

En toe hy die skag oopmaak het daar so ŉ groot swerm van die aaklige, eienaardige sprinkaan-goed uitgekom dat dit soos rook gelyk het wat die son uitdoof – so baie was hulle.

Maar dit is nie regtig sprinkane nie want sprinkane fokus nie op mense nie en hulle het nie sterte soos skerpioene nie en hulle lyk nie so eienaardig as wat Johannes hier beskryf nie.

Ons vind presies dieselfde simboliek in die profesie van Joël.

In hoofstuk 2 profeteer hy dat God die wrede weermag van Assirië gaan stuur om Israel vir hulle sonde te straf en hulle dan in ballingskap te ontvoer. En hy beskryf dit deur Assirië se leermag te vergelyk met ŉ sprinkaanswerm.

Maar watter leër sou die duiwel uit die onderaardse dieptes laat ontsnap?

Toe Jesus die duiwels (of bose geeste of demone soos mens dit ook kan vertaal) uit die besetene van Gádara verdryf het,

het hulle Hom gesmeek om hulle nie weer na die onderaardse dieptes terug te stuur nie, en toe het Hy toegelaat dat hulle in ŉ trop varke invaar (Luk. 8:31-32).

En ons lees in Judas vers 6 dat God die ongehoorsame of gevalle engele, die demone gebind het in die duister dieptes vir die oordeelsdag (Jud. 6)

In hierdie sesde trompet maak God bekend dat Hy die sleutel van die skag na die onderaardse dieptes aan die duiwel gee

sodat hy die bose geeste of demone wat God daar gevange hou loslaat

as ŉ oordeel van God oor die goddelose mense.

God laat die duiwels los om die ongelowige wêreld te straf.

Dit is die duiwel wat dit doen, Hy is hulle koning – daardie Hebreeuse en Griekse name beteken “Verderwer”.

Maar soos God die wrede Assirië gebruik het om vir Israel te straf,

so gebruik Hy die duiwel en sy demone om mense te straf

wat nie deur geloof in Christus se kruisdood en opstandingsoorwinning met Hom versoen is nie.

Wat doen hierdie bose geeste aan die mense en hoe gaan hulle te werk?

Dit kan ons agterkom uit die beskrywing van hierdie demoniese aanvalsmag.

Van die voorkant af lyk hulle nogal heel aanvaarbaar en nogal ŉ uitbeelding van dinge waarna baie mense sou hunker –

die krag en die mag van oorlogsperde,

iets soos krone van heerskappy en voorspoed,

gesigte soos gewone mense,

prag en skoonheid soos ŉ vrou se haarlokke,

sekuriteit en beskerming teen gevaar.

Dit lyk soos gewone wêreldse passies, onskuldig, aanloklik...

Maar o wee...

Wanneer jy eers naby gekom het aan die onskuldige, aanvaarbare voorkant...

dan steek die angels in hulle sterte jou

wat jou uitmergel in ŉ onhoudbare geestelike foltering van pyn,

wat alle lewensvreugde tap tot ŉ wanhoop versmagting na die dood.

Het jy dit al teengekom in die samelewing?

Mens sien dit oral en al meer en al erger, nie waar nie?

Mense wat op allerhande ander dinge as op God fokus;

wat hulle sekuriteit en versorging totdat die mark in duie stort,

hulle vreugde en vrede in wêreldse goed totdat hulle gesondheid ingee,

hulle ontvlugting en geluk in losbandigheid al verder van God af geanker;

wat die sin van die lewe in ander filosofieë en denkrigtings naspeur sonder die enige, ware Drie‑enige God.

(Of dalk nie heeltemal sónder God nie, maar sáám met Hom soos Israel van ouds met hulle godsdiens voortgegaan het terwyl hulle eintlik op hulle afgode vertrou het...)

Dit word al meer die aanvaarbare tydsgees van ons samelewing.

Dit word selfs aangepor in die naam van liefde sodat selfs sonde aanvaarbaar verklaar word terwille van verdraagsaamheid.

Dit lyk asof dit bevryding bring... saligheid selfs....

Nee, dit is ŉ demoniese rookskerm van verleiding en verderflike verslawing! Wag maar, “The sting is in the tail!”

Wanneer jy daarin verstrengel raak, wanneer jy heeltemal ingesuig is –

dan kom die dag van die angel in die stert wanneer die bedwelming ietwat opklaar en jy agterkom dat dit geen ware verlossing was nie,

maar net ŉ duiwelse en helse verslawing.

Maar dan is die ontnugtering te laat en daar is geen hoop meer oor nie...

Geen lewensvreugde nie, geen hoop nie, net angstigheid en wanhoop, alles sinneloos... Net maar ŉ versugting na die dood wat nie wil kom nie...

Maar dit is nié die geval met gelowiges in Jesus Christus nie!

Prys die Here daarvoor!

Nog voordat Jesus die sewende seël oopgemaak het, het Hy in Openbaring 7 dit bekend gemaak, geopenbaar aan Johannes en aan ons,

dat Hy die engele eers terug gehou het sodat ons wat glo, die dienaars van God,

op ons voorkoppe gemerk kon word met God se seël

wat waarborg dat ons aan Hom behoort en dat Hy ons in sy beskerming verseël.

Hierdie demoniese aanslag waarmee Hy die duiwel se sy reserwemagte uit die onderaardse dieptes uitstuur

kan nie die lewensvreugde en die blydskap en die sekerheid en hoop van gelowiges steel nie.

God is in beheer en Hy wat alle mag in die hemel en op die aarde het,

het daardie grens gestel waarby hulle nie kan verbykom nie.

Die duiwel self en al sy demone sal ons wat God se merk dra nie kan verlei met sy onskuldige en aanloklike voorkoms en mooi praatjies nie.

Vir die duiwelse magte wat God teen die goddelose laat uitvaar het gelowiges niks te vrees nie.

Fokus jou gedagtes, jou hoop en jou lewe al meer en al vaster op ons Here Jesus Christus!

Gebruik elke geleentheid om sy merk al duideliker op jou te laat afbeeld...

Doen jy dit?

Maar daar is nog ŉ bose aanslag, nog ŉ demoniese storm wat God oor die wêreld laat woed.

Die sewende seël se 6de trompet van oordeel en waarskuwing van erger wat kom, van oproep tot bekering – die heel laaste kans...

Hierdie engele staan anderkant die Eufraat wat die grens was van Israel se beloofde land.

Hulle was vasgemaak wat aandui dat hulle ook nie meer aan God gehoorsaam was nie,

ook hierdie trompet is dus ŉ aanslag deur die bose –

maar steeds in God se diens, presies op die tyd wat Hy daarvoor bepaal het.

Dit begin met ŉ stem van God se altaar af.

Met die 5de seël het die martelare onder die altaar gevra hoe lank hulle nog moet wag voor God se oordeel en sy wraak op hulle marteldood (Op. 6:10);

aan die begin van die sewende seël, nog voor die trompet waarskuwingsoordele begin het,

is al die gelowiges se gebede dat God se koninkryk moet kom saam met wierook op die goue altaar voor God se troon geoffer (Op. 8:3);

en nou kom daar ŉ stem van hierdie altaar, uit die vier horings daarvan.

Op die horings van wierook altaar in die Ou Testament se tempel moes die priester een keer per jaar ŉ versoeningsoffer bring (Ex. 30:10).

Die stem wat Johannes hoor is van Hom wat daardie versoening met sy lewensbloed bewerk het –

Jesus Christus, ons Here, die Leeu van Juda, die geslagte Lam van God.

Hy wat die raadsplan van God in vervulling laat gaan deur die sewe seëls oop te maak, Hy gee bevel dat die vasgebinde engele losgemaak moet word.

En nou is dit ŉ leërmag van vreesaanjaende oorlogstuig van hulle tyd –

gepantserde oorlogsperde wat verslind soos leeus,

met ruiters in harmonie met die verwoesting wat volg.

Met drie peste word verwoesting gesaai onder die mense van ou die aarde,

die vuur van oorlog,

rook wat daarop volg in honger en blootstelling en

die swaeldampe van pes siektes soos Esegiël dit ook beskryf (Eseg. 38).

So gaan dit mos – meer mense sterf van die honger en ontbering en die siektes ná die oorlog, as van die oorlogsgeweld self.

Sou dit een finale verskriklike allesvernietigende oorlog kon wees, dalk...

Maar onthou dat dit nog nie die finale oordeel is nie, steeds word net ŉ derde van die mense doodgemaak.

Steeds is hierdie ook ŉ trompet wat oordeel,

maar ook waarsku dat erger nog kom en wat oproep om beperking en waarsku dat die genade tyd bitter min geword het.

Soos die ander seëls is die sewende seël ook deur die eeue al besig om in vervulling te gaan, al meer en al erger.

Hierdie trompet is eerder al die oorloë en gevolge van oorloë deur die ganse geskiedenis – maar dit sal meer word en erger word soos die finale dag van God nader kom. Oorloë wat deur die helse magte aangevuur word...

Sien jy die duiwel raak in die gebeure wat oorlog ontketen, en aan die gang hou?

En steeds is daar geen sprake van inkeer en bekering nie!

Die mense hou maar aan om te lewe soos hulle lewe – sonder om ag te slaan op God se dringende trompet waarskuwings.

Hulle bly lewe in rebellie teen die ware God.

Hulle vertrou meer op hulle eie vermoëns as op Hom, op hulle werk en geld en self op die duiwel en al wat ŉ afgodsdiens is.

En daarom is hulle lewens ŉ gruwel van diefstal en seksuele perversiteit en moord.

Soos Paulus vir Timoteus skryf oor die swaar tye in hierdie laaste dae, 2 Tim. 3:2-4,

*2... die mense sal liefhebbers van hulleself wees, geldgieriges, grootpraters, trotsaards, lasteraars, ongehoorsaam aan hulle ouers, ondankbaar, onheilig, 3sonder natuurlike liefde, onversoenlik, kwaadsprekers, bandeloos, wreed, sonder liefde vir die goeie, 4verraaiers, roekeloos, verwaand, meer liefhebbers van genot as liefhebbers van God;*

Herken jy dit, sien jy hoe selfs die verskrikking van oorloë hulle nie tot inkeer en bekering tot God bring nie.

En die gelowiges wat ook in oorloë sterf, en ook ly in die nagevolge daarvan?

Selfs dit sal nie ons vreugde in Christus steel nie,

soos Petrus skryf in 1 Pet 1, dat ons deur Christus reeds deel het aan die saligheid wat ons met ŉ onuitspreeklike en heerlike blydskap vul.

Selfs die verskrikking wat die vyfde en sesde trompet oordeel-waarskuwings is die naderende voetstappe van ons Here en Verlosser wat verseker kom om sy koninkryk hier op ŉ nuwe aarde te kom vestig.

Dit gebeur reeds en sal al harder en duideliker word...

Kan jy jou die wonder en die blydskap en saligheid daarvan indink?

Bewaar ons van die Bose Here, maar kom! Lat U koninkryk kom!

AMEN